
[bookmark: _Hlk243376116][bookmark: _Toc243377818]Вълна от заплахи за взрив
Телеграф  стр. 8 
Вълна от бомбени заплахи заля вчера няколко града в страната. Посетителите и работещите в Националната здравноосигурителна каса бяха евакуирани от сградата в София, видя репортер на БТА. От СДВР съобщиха, че действат по процедура във връзка със сигнал за взривно устройство в здравната каса. Получени са сигнали за взривни устройства и на други места в София. От полицията в Ловеч пък съобщиха, че са получени 3 сигнала за поставени бомби в обществени сгради. Заплашителните имейли са пристигнали на електронните пощи на Областната администрация, Националната агенция за приходите и Окръжния съд. Служителите са евакуирани. Съдебната палата в Стара Загора също бе затворена вчера от 11,15 до 13,30 часа заради сигнал за поставено взривно устройство в сградата. Заплахи за бомби имаше и във Варна, като те бяха насочени към МБАЛ „Св. Анна“, сградата на общината, офиси на НАП и училище в Суворово.

[bookmark: _Toc243377819]Нападнаха екип на Спешна помощ
Телеграф  стр. 8 
Екип на Спешна помощ е бил нападнат при посещение на адрес във Варна на 17 октомври от пиян и дрогиран украинец.
За случая съобщиха първо от местната организация на ПП „Възраждане“, като разпространиха и кадри от инцидента. От полицията в морската столица потвърдиха за случая, без да разкрият подробности за националността на нападателя,който е бил задържан, а по случая е образувано бързо производство. По данни от сигнала на „Възраждане“ - Варна, нападателят е украински гражданин с временна закрила. Според информацията около 18,35 часа медицински екип се е отзовал на адрес за оказване на спешна помощ. Твърди се, че мъжът е нападнал служителите и е нанесъл удар на шофьора на линейката. На снимките, публикувани във връзка със случая, се вижда силно разкъсана униформена дреха на служител на Спешна помощ след инцидента.

[bookmark: _Toc243377820]Искат фармацевти да ни ваксинират
Телеграф  стр. 4
Епидемиологът доц. Христиана Бацелова изпрати писмо до Съвета на мисията за ваксинация в Европа относно безпрецедентната липса на противогрипни имунизации у нас, като обяви това в ефира на NOVA NEWS.
Експертът предложи да се даде възможност имунизации да бъдат поставяни и в аптеките от фармацевтите, подчертавайки, че те са медицински лица с базови знания, а всичко необходимо е просто да получат по-разширени познания относно ваксинологията, тъй като такава е организацията в много държави. Председателят на Българския фармацевтичен съюз Димитър Маринов напълно подкрепи предложението ваксинацията да може да се извършва в аптеките от магистър-фармацевти, преминали допълнително обучение, и посочи, че подобна практика вече съществува в редица европейски държави и значително улеснява достъпа до имунизации.

24 Часа  стр. 18-19 
17 взаимносвързани катастрофални заплахи създават значителен риск за оцеляването на човечеството през остатъка от XXI век. Целенасочените действия от страна на световните лидери обаче все още могат да помогнат за избягване на най-лошите сценарии.
Това посочва комисия от 35 лидери от различни сфери, която предупреждава в доклад, че решенията, вземани днес в секторите на финансите, климата, здравеопазването, отбраната и сигурността, ще определят колко години добро здраве ще спечелят - или ще загубят - бъдещите поколения вследствие на предотвратими заболявания и преждевременна смърт до 2100 г. Констатациите им, публикувани в списание „Лансет“, очертават 17 основни риска, които представляват най-голяма опасност, но същевременно позволяват предприемането на реалистични мерки за въздействие.
Две от заплахите са свързани с възможност за бързо глобално унищожение - избухването на ядрена война и злонамерено използване на изкуствения интелект.
Миналия месец, във връзка с първично публично предлагане на акции, компанията за изкуствен интелект (ИИ) Anthropic призна, че нейните модели могат да представляват катастрофален или екзистенциален риск за човечеството
Други експерти от сектора също предупредиха, че AI би могъл да унищожи целия човешки вид - възможно е дори в рамките на следващото десетилетие. А само преди седмица-две стана ясно, че ръководители на големи технокомпании негласно разработват сценарии за избухване на социални и политически бунтове при възникване на катастрофално събитие, свързано с хакерски атаки, предизвикани от изкуствен интелект. Според сценариите тези атаки може да доведат до пълна парализа на световната финансова система и веригата на доставки на стоки, особено храни и лекарства, до прекъсване на интернет комуникациите, електричеството и водата на населението по света. Изтеклите данни посочват, че такъв инцидент би могъл да се случи още в следващите 6 месеца до една година.
„Злонамереното използване на изкуствен интелект, включително биологични оръжия, и ядреният конфликт с ядрен глад носят риск от изчезване през следващите 75 години“, се казва в доклада. Това може да се случи при ядрен конфликт чрез инжектиране на достатъчно частици в горните слоеве на атмосферата, за да блокират слънчевата светлина и да причинят глад, или чрез създадени от изкуствен интелект биологични оръжия.
Съпътстващата редакционна статия в „Лансет“, публикувана заедно с доклада, предупреждава: „Мащабът на вредите, ако се реализират тези заплахи, би довел до апокалипсис.“
Списъкът на големите катастрофални рискове включва още замърсяването на въздуха, антимикробната резистентност, съкращенията на помощите от богатите за бедните държави, климатичната криза, недохранването сред децата, липсата на достъп до образование, задълбочаването на социалното неравенство. Сред опасностите са здравословни състояния и модели на поведение като затлъстяване, тютюнопушене, висока употреба на алкохол и проблеми с психичното здраве. Комисията установява, че ако сегашните тенденции се запазят, тези заплахи биха могли, взети заедно, да доведат до загубата на десетки милиарди години пълноценен живот, обобщават медии като Си Ен Ен и британския в. „Гардиан“.
35-те членове на комисията отбелязват, че появата на мощни системи с изкуствен интелект е пример за това „колко бързо може да бъдат опровергани предположенията за стабилност“. Това се потвърждава и от други скорошни глобални сътресения, сред които пандемията от COVID-19, епидемията от ебола в Африка и засилващите се последици от климатичните промени.
„Поразителното откритие е не само мащабът на тези заплахи, но и фактът, че човечеството все още разполага с възможността да действа казва д-р Кристофър Мъри, съпредседател на комисията и директор на Института за здравни показатели и оценка към Вашингтонския университет. - По отношение на всичките 17 катастрофални заплахи, решенията, взети от лидерите днес, ще определят здравето и благополучието на следващото поколение. Отлагането на действията обаче само ще доведе до прехвърляне и увеличаване на разходите в бъдеще.“
Потенциалните загуби на години здравословен живот, дължащи се на злонамерен изкуствен интелект - около 10,4 милиарда години в световен мащаб до 2100 г., - са съизмерими с тези от други рискове, включително естествено възникващи пандемии и затлъстяване. Според доклада, в който са разработени модели за най-добрите и най-лошите сценарии за всяка от заплахите, предприемането на мерки за ограничаване на глобалното затопляне до около 1,8°С (вместо да се позволи то да достигне 4,4°С) би могло да предотврати загубата на 1,89 милиарда години пълноценен живот.
Тъй като обаче все още не се е случило злонамерено събитие от наистина глобален мащаб, свързано с изкуствен интелект, оценките за риска остават теоретични.
Опасностите, свързани с проблем като затлъстяването, от друга страна, се основават на повече емпирични данни. Те показват, че наднорменото тегло и затлъстяването се увеличават във всяка държава, като според прогнозите до 2050 г. делът им в световен мащаб може да достигне 60% при възрастните и една трета при децата. Затлъстяването е свързано с множество други здравословни проблеми -най-вече вследствие на повишен калориен прием и намалена физическа активност - и комисията прогнозира значително глобално въздействие на тази съвкупност от поведенчески рискове. До 2100 г. затлъстяването може да доведе до 23,1 млрд. загубени години здравословен живот глобално.
Целта на новата комисия не е да класира заплахите, а да стимулира международни, регионални и национални действия за защита и укрепване на бъдещето на здравето и човечеството, се посочва в статията в списание „Лан-сет“.
„Ние не подхождаме от позицията: Вижте, искаме да ви уплашим - пред човечеството стоят толкова и толкова заплахи. Изхождаме от предпоставката, че ако днес сте човек, вземащ политически решения - било то на глобално, многостранно ниво или на национално равнище, - това са потенциалните заплахи, с които бихте могли да се сблъскате, и това е мащабът, в който - ако предприемете действия - наистина можете да промените нещата“, добавя и епидемиологът проф. Ибрахим Абуба-кар.
Заключенията бяха представени на Световната здравна среща на върха в Берлин, Германия, в средата на октомври. Оценката на 35-имата експерти ще се актуализира ежегодно, за да се преразгледат 17-те идентифицирани заплахи, като се включат нови данни и всички новопоявяващи се опасности.
Авторите призовават лидерите да вземат мерки срещу рисковете, преди те да прераснат в кризи - включително чрез инвестиции в технологични иновации и укрепване на здравните системи.
„Започнахме този процес преди три години, смятайки, че съществуват три големи заплахи: конфликти, климат и пандемии - посочва Мъри. - Всъщност има много по-голям брой заплахи, за които трябва да се тревожим, и правителствата наистина трябва да отделят средства и човешки ресурс за предвиждане, превенция и подготовка спрямо този по-разнообразен спектър от опасности.“

[bookmark: _Toc243377822]Лига 2026: 800 лекари, на които вярваме! „24 часа“ ги събира за 16-и път
24 Часа  стр. 16 
35 години медийната платформа „24 часа“ открива и защитава каузи в полза на хората, а правото на българите за добро здравеопазване е една от най-важните - защото няма добро здравеопазване без лекари, на които хората вярват.
Тази година финалната церемония на един от най-успешните проекти на „24 часа“ ще се проведе на 20 октомври в балната зала на грандхотел „Милениум“.
Темата на срещата е: „Код „Бъдеще“: Демографията като национална мисия“
За демографията говорим с числа - раждаемост, застаряване, миграция. Но зад статистиката стоят човешки съдби: семейства, които години наред чакат дете; жени, за които медицината е единственият шанс да станат майки; рискови бременности, които лекарите успяват да опазят; новородени, за чийто първи дъх се води' битка.
Демографията не е просто въпрос колко деца ще се родят. Тя е въпрос дали младите хора виждат бъдещето си тук, дали семействата имат увереност да създават деца, дали медицината може да помогне, когато природата поставя препятствия.
Гости на церемонията ще бъдат министър-председателят Румен Радев, министърът на здравеопазването Катя Ивкова, председателят на парламентарната комисия по здравеопазване проф. Костадин Ангелов, както и членовете на комисията.
На събитието ще присъстват д-р Николай Брънзалов - председател на Българския лекарски съюз, председателят на Световната дентална организация
Николай Шарков, управителят и подуправителят на НЗОК Владимир Даскалов и Асен Меджиев, проф. Ива Христова, директор на Националния център по заразни и паразитни болести.
Ще участват и директори на най-големите болници - ВМА, „Св. Анна“, „Александровска“, УМБАЛ „Царица Йоанна - ИСУЛ“, УМБАЛ „Св. Иван Рилски“, „Софиямед“, лечебните заведения от групата на „Аджибадем Сити клиник“, университетски болници в Плевен, Варна и Пловдив.
На церемонията ще бъдат отличени петима изключителни лекари проф. Иван Костов, проф. Асен Николов, проф. Мария Юнакова и проф. д-р Димитър Марков.
Залата ще приветства д-р Благомир Здравков -управител на новопостроената многопрофилна детска болница „Света Анастасия“ в Бургас. Той е изправен пред изключителното предизвикателство - развитието на един от най-мащабните съвременни педиатрични проекти у нас.
Петима лекари, пет професионални пътя и една обща мисия - от шанса за зачеване през прецизната диагностика и безопасното раждане до грижата за детето, докато расте.
Това е и смисълът на нашия „Код „Бъдеще“ -защото бъдещето не започва утре. То започва с всеки нов живот, за който днес някой се грижи.
А когато говорим за бъдещето на България, не можем да го отделим от бъдещето на българската медицина. То е в ръцете и на младите лекари, които избират да останат, да се развиват и да работят тук.
Сертификат „Лекар, на когото вярваме“ ще получат двама млади лекари - анестезиологът д-р Светозар Цветанов от Детската болница „Св. Анастасия“ и урологът от ВМА д-р Огнян Гъцев.
На церемонията са поканени 800 лекари от лигата на „24 часа“. Всички те са. предложени от признателните пациенти и са представени в 13-ото издание на най-ценната семейна книга. Темата на алманаха е „Иновациите в медицината -реалност и надежда“.
В нея са събрани иновациите на 2026 г., световните трендове в терапиите за следващото десетилетие, новите здравни модели, в които са вплетени „прецизна медицина и епигенетика“, телемедицина и здравни технологии с изкуствен интелект, профилактика и превенция. (24 часа)

[bookmark: _Toc243377823]21% у нас стресирани от работа, двойно по-малко от гърците
24 Часа  стр. 10 
21% от работещите в у нас са изпитвали през последните 12 месеца стрес, депресия или тревожност, свързани с работата. Това показват данни от проучване на Европейската агенция за безопасност и здраве при работа (EU-OSHA), публикувани от Европейския парламент. Така страната ни се нарежда сред държавите в ЕС с най-нисък дял по този показател.
По-ниски стойности са отчетени единствено в Германия (20%) и Дания (19%). Същият дял като у нас - 21%, е регистриран в Словения. Средно за ЕС 29% от работещите са изпитвали стрес, депресия или тревожност, причинени или влошени от работата.
Гърците най-много съобщават за психическо изтощение заради работата - 49%, или почти всеки втори. Следват Финландия с 45%, Кипър и Полша с по 41% и Испания с 40%.
Според Международната организация на труда в световен мащаб над 840 хил. души годишно умират заради здравословни проблеми, свързани с психо-социални рискове. (24 часа)

[bookmark: _Toc243377824]Дигитална платформа помага на болни в домашни условия
Труд  стр. 5 
Болни и техните близки вече могат да намират по-лесно квалифицирани специалисти, когато се нуждаят от медицински грижи извън болница или лекарски кабинет.
Чрез платформата HomeMed.bg пациентите могат да заявяват домашни посещения от квалифицирани медицински специалисти. Услугите се заплащат и не се покриват от Националната здравноосигурителна каса.
С HomeMed.bg Българският съюз на лекарските асистенти и фелдшерите (БСЛАФ) и създателите на платформата са подписали меморандум за сътрудничество.
За да заяви посещение, пациентът трябва да се регистрира в HomeMed.bg, да избере необходимата услуга и да посочи мястото, на което желае да бъде предоставена. След това може да разгледа информацията за наличните специалисти и да изпрати заявка за подходящ час.
Ако човек не може самостоятелно да използва платформата, негов близък може да направи регистрацията от негово име.
Според представените условия лекарските асистенти и фелдшерите, които се включват в платформата, трябва да притежават необходимата професионална квалификация, минимум три години стаж и членство в съсловната организация.
Те трябва да имат регистрирана практика за здравни грижи или да работят в такава.
От екипа на HomeMed.bg посочват, че проверяват регистрацията и квалификацията на специалистите, преди да бъдат допуснати да предлагат услуги.
Медицинските дейности трябва да бъдат съобразени с Наредба №1 от 8 февруари 2011 г., която регламентира кои професионални дейности съответните специалисти могат да извършват самостоятелно и кои изискват лекарско назначение.
В България голяма част от хората, изписвани от болница, често не са напълно възстановени и имат нужда от грижи. Досега близките търсеха чрез интернет или по обяви медицински специалисти, които да поемат възстановителните терапии. Често изборът не е най-добрият, тъй като малцина търсят препоръки за хората които наемат, коментираха лекари. Чрез платформата се очаква да няма подобни неприятни изненади.

[bookmark: _Toc243377825]Вдигат пенсиите на 456 хил. човека
Труд  стр. 2 
Пенсиите на 456 хил. човека ще бъдат увеличени през тази година, показват данни на НОИ. Вдигат пенсиите на хората, които имат трудов стаж след последното им преизчисляване или след отпускането им. Данните показват, че близо половин милион човека продължават да работят и след пенсиониране. Преизчисляването става по два начина служебно от 1 април всяка година или по заявление на пенсионера от месеца, следващ месеца на подаване на заявлението. Освен датата на преизчисляването има и друга съществена разлика служебното преизчисляване става с допълнително придобития стаж, а при преизчисляване по заявление - с допълнително придобития стаж и осигурителен доход, тоест отчитат и дохода, върху който са плащани осигуровки.
Броят на служебно преизчислените пенсии от 1 април 2026 г. е 356 079, като намалява със 7622 спрямо миналата година. През настоящата година пенсиите на 79 781 човека са били служебно преизчислени за първи път.
Общият брой служебно преизчислени пенсии за стаж и възраст е 220 590, като намалява с 13 495 или с около 5,8%. Запазва се тенденцията на нарастване на броя на преизчислените пенсии за инвалидност поради общо заболяване, като през тази година те са 134 620. Това е увеличение с 5933 спрямо миналата година. Делът на пенсиите за инвалидност поради общо заболяване спрямо общия брой преизчислени пенсии нараства - от 33% през 2024 г., през 35% през 2025 г. до 37,8% през 2026 г. Намаление има само при преизчислените пенсии за инвалидност поради трудова злополука и професионална болест. Размерът на служебно преизчислените пенсии се е увеличил средно с 9,03 евро (при 16,36 лв. през 2025 г.) за пенсиите за стаж и възраст, с 5,12 евро (при 9 лв. през 2025 г.) за пенсиите за инвалидност поради общо заболяване и с 9,04 евро (при 13,12 лв. през 2025 г.) за пенсиите за инвалидност поради трудова злополука и професионална болест.
Най-голямо нарастване от 184,55 евро е отчетено при месечния размер на пенсия за стаж и възраст. При пенсиите за инвалидност поради общо заболяване най-високото увеличение е със 149,14 евро, а при пенсиите за инвалидност поради трудова злополука и професионална болест - с 59,24 евро.
От всички служебно преизчислени пенсии най-голям е делът на тези с увеличение между 1,01 евро и 10 евро (134 778 пенсии), следват пенсиите с увеличение между 10,01 евро и 20 евро (48 738). Увеличение над 20 евро има при 11 717 пенсии или 13,69% от общия им брой. Не са много пенсиите (10 262) с увеличение до 1 евро.
На преизчисление през настоящата година с придобит стаж и доход по заявление на пенсионера подлежат 100 624 пенсии. За периода януари-юли са преизчислени 63 497 пенсии, като при 21 906 от тях (34,5%) преизчисляването въз основа на придобития стаж и осигурителен доход е било по-благоприятно за хората, отколкото, ако бяха преизчислени служебно само с придобития стаж. Ако при това преизчисление за придобит доход индивидуалният коефициент трябва да бъде намален, взимат предвид досегашния индивидуален коефициент и отчитат само придобития стаж.

19.10.2026

НАЦИОНАЛНИ ТЕЛЕВИЗИИ

[bookmark: _Toc243377826]В деня на св. Иван Рилски: Връчват приза "Лекар на годината"
БНТ, Новини в 20.00 часа   

Иван Рилски е и покровител на българските лекари, които празнуват днес. Кулминацията е връчването на приза "Лекар на годината" тази вечер в Националния исторически музей. 
Тазгодишната церемония съвпада със 125-годишнина от създаването на Българския лекарски съюз. Специални гости са президентът, министърът на финансите, министърът на здравеопазването и омбудсмана. Церемонията продължава. Знаем само кой е носителят на наградата "Доктор Стефан Черкезов", която се връчва за лекарска всеотдайност и етика. Получи я един млад лекар от Благоевград, който освен, че лекува хората чрез медицината, им помага и като иподякон в църквата в Разлог. 
Битката за живот в операционната и лечението в интензивното след това са част от ежедневието му повече от 4 години. Избрал е една от най-трудните специалности с хроничен недостиг на лекари. Повече от четири години д-р Ивайло Парев работи като специализант по анестезиология в реанимацията на болницата в Благоевград.
д-р Ивайло Парев, анестезиолог: "Анестезиологията по целия свят е считана за една от най-емоционално и временно натоварващите специалности; едно, че обемът от информация, която трябва да знаеш и да ползваш практически, е много голям, друго, че ти жертваш личното си време, постоянно си на работа и се сблъскваш с едни от най-тежките случаи."
д-р Виолета Димитрова: "Той е невероятен колега, изцяло отдаден на професията, пациентите за него са на първо място и смело мога да заявя, че той работата си я върши абсолютно изрядно и е вдъхновение за мен – той е мой учител."
Младият лекар помага на хората и в църквата. Служи като иподякон в Разлог. 
д-р Ивайло Парев, анестезиолог: "Двете неща са много взаимно допълващи се, едното лекува тялото, другото лекува душата… Има много хора, на които трябва да се помогне и в двете насоки…"
Добрата дума е част от терапията, казва анестезиологът. А вярата в Бога помага и на лекарите, и на пациентите.

[bookmark: _Toc243377827]След година ремонт: Откриват изцяло обновеното детско отделение в болницата в Дупница
БНТ, Денят започва   

След година ремонт детското отделение в болницата в Дупница е с обновена среда, благодарение на проект "Светулка", Фондация "За доброто" и дарители. 
Целта е престоят на малките пациенти да бъде по-спокоен и по-малко плашещ. Официално отделението ще бъдет открито по-късно днес: 
д-р Валентина Николова, завеждащ Отделение по Педиатрия към МБАЛ "Свети Иван Рилски", Дупница: "Условията в отделението коренно се промениха. Това, което ние заварихме, когато се настанихме в това отделение, в далечната 1997 година, беше една бивша транспортна болница, непригодена за условията, които ние изисквахме за лечение на деца. Студени, мрачни стаи, неизвършен докрай ремонт, по наша инициатива, стая по стая, но не беше достатъчно."
Децата се плашат от белите стени, от белите престилки, от липсата на играчки, допълни д-р Николова, това ги напряга допълнително и лечението върви по-бавно. 
Изборът да се обнови точно това детско отделение е на Фондация "За доброто", след активна кампания на Ротари клуб - Дупница и местната общественост. 
Свилена Георгиева, зам. председател на Фондация "За доброто": "При нас кандидатстват много отделения. За да определим кое е да бъде то, обикновено везните натежават именно в тази посока - къде местната общност е най-активна, най-много настоява и къде се вижда желанието и организацията това да се случи. Тук Ротари Дупница просто ни показаха, че вече са достигнали нивото, в което просто им трябва някой да каже "Окей, действаме" и да започнат. Направиха страхотна местна кампания и всъщност с лекота се случи фондонабирането. А пък самият процес, той никога не е лек, всеки знае когато има ремонт вкъщи, какво остава за такова голямо отделение, но пък сега ще видите, че се получи вълшебно."
В събирането на необходимата сума за ремонта са се включили дори училища в града, както и хора, които до този момент не са участвали в дарителски кампании. 
Методи Димитров, координатор Проект "Светулка" от Ротари клуб Дупница: "Отделението наистина имаше нужда от ремонт, не беше ремонтирано доста дълги години, на парче е правено, по малко във всичките стаи, но цялостната визия беше неподходяща за едно детско отделение. А пък от Ротари клуба доста от хората имат малки деца, които предстои да се лекуват, надяваме се, не разбира се, в детско отделение. От дума на дума, какво ни е необходимо в града, какво ни липсва, стана така, че се насочихме към детско отделение." 

[bookmark: _Toc243377828]Борбата с рака на гърдата: Знакови сгради бяха осветени в розово 
bTV, Новини в 19.00 часа

В месеца, посветен на борбата с рака на гърдата, знакови сгради тази вечер бяха осветени в розово. Светлинният жест е част от кампанията за съпричастност към жените, които се борят с диагнозата.
Точно в 19 часа старата сграда на Народното събрание, Националният дворец на културата и крепостта Царевец светнаха, за да насочат вниманието на хората към значението на профилактиката и ранната диагностика, които спасяват животи.
Кампанията е по инициатива на председателя на здравната комисия в парламента - Костадин Ангелов.
Октомври е Световният месец за борба с рака на гърдата, наричан още "Розов октомври", и е посветен именно на повишаване на информираността за най-често срещаното онкологично заболяване при жените.

[bookmark: _Toc243377829]Лекари от две болници върнаха слуха на 3-годишно дете след сложна операция
bTV, Новини в 12.00 часа

Лекари от Военномедицинската академия и Националната кардиологична болница върнаха слуха на тригодишно дете в деня на празника на Свети Иван Рилски, закрилник и на лекарите.
Детето е с придружаващо сърдечно заболяване, което е завишило риска при операцията многократно.
Поради това първата стъпка от лечението му е поставянето на временен пейсмейкър от д-р Елисавета Левунлиева от Националната кардиологична болница в екип с медици от ВМА.
След това на детето е поставен кохлеарен имплант. Операцията е водена от проф. д-р Венцислав Цветков от Военномедицинската академия.
Така лекарите от двете водещи болници дават шанс на малкия пациент да чува гласовете на близките си и да развива речта си.
Детето се чувства добре и вече е у дома.

[bookmark: _Toc243377830]Недостиг на противогрипни ваксини у нас: Търсят се допълнителни дози от други европейски държави
Нова телевизия, Новини в 19.00 часа
 Липсата на ваксини у нас е тема на европейско ниво. Епидемиологът доц. Христиана Бацелова изпрати писмо до Борда за ваксинация в Европа заради липсата на противогрипни имунизации в България. 
А на фона на засилващия се масов ваксинационен туризъм, и Агенцията по лекарствата търси допълнителни дози. Заедно с Европейската лекарствена агенция проучват въпроса могат ли други европейски държави да пренасочат от своите ваксини към България. И лекарите, но и фармацевтите наричат ситуацията безпрецедентна. 
А в аптеките мащабът на проблема, знаете, е по-голям, като една трета от поръчаните инжекционни ваксини се очаква да пристигнат у нас, знаете, със закъснение след около три седмици. 
Отвъд това, държавата е осигурила около 550 хил. дози по двете национални програми за национална имунизация за възрастни на и над 65, както и за деца от шест месеца до 7 г. и деца с хронични заболявания от 8 до 17 г. 
Дали държавата обмисля да подсигури безплатни ваксини за всички, включително през аптеките или поне за рискови групи, като бременни и хора с хронични заболявания от всякакви възрасти, отговори на тези въпроси очакваме от здравното министерство. Традициите ги има, за да се спазват. Но когато става въпрос за ваксини срещу грип, уравнението невинаги сработва. 
- От 25 г. всяка година съм се ваксинирал. Тук ми запазваха две ваксини винаги, всяка година. Обаче тази година всеки ден им звъня и стана банално „вече няма ваксини“. 
Мирослав Асенов: Започнахме да правим списък на чакащи. Но се отказахме. Защото най-вероятно няма да има и за половината от чакащите. 
Дори прехвръкват и конспиративни теории – да не би да имате, пък да ги криете. 
Фармацевтите в по-малките населени места се притесняват и за друго уравнение – ако ваксините се разпределят поравно, всяка аптека трябва да получи за около 21 дози, но не е изключено до някои да не стигне нито една бройка за сметка на големите вериги. И чакащите вече търсят алтернативи. 
- Личният лекар каза – ако дойдат, ще ми запази ваксина. Ако дойдат. 
Но и при личните лекари, които получават безплатните ваксини по двете национални програми, за деца и за възрастни на и над 65 г., са налице същите проблеми – закъснение и недостиг. По план всяка година държавата трябва да осигури имунизацията на 17% от децата между шест месеца и 7 г. Но за 2026 г. обхватът ще е по-малък с 5%. 
Въпросът вече е поставен и на вниманието на Борда за ваксинация в Европа. 
Доц. д-р Христиана Бацелова: Чрез борда ще се опитаме да намерим отговор на тези въпроси – защо и по каква причина България остана без защита, все още без защита за голяма част от населението. 
А има държави, които са членки на ЕС, които имат ваксини срещу грип. Като някои от тези ваксини са същите ваксини, които трябваше да имаме и ние към този момент. Тя предлага и промяна в Наредба 15, така че и магистър – фармацевтите да могат да ваксинират в аптеките. 
Димитър Маринов: Ние отдавна настояваме за това нещо. В момента, ако един пациент желае да бъде ваксиниран, той трябва да отиде при лекаря, лекарят да му издаде рецепта, той да отиде в аптеката, да се надява, че ще успее въобще да намери ваксина, пациентът взима тази ваксина, трябва да я носи в някаква термочанта с охладители, което не е лесно.

НАЦИОНАЛНИ РАДИА

[bookmark: _Toc243377831]Доц. Кунчев: Не е късно, ноември и декември са перфектни за ваксина срещу грип
БНР, 12+3
Само ваксината е в състояние да ни предпази от тежко състояние при грип.
Това каза пред БНР бившият главен държавен здравен инспектор доц. д-р Ангел Кунчев, епидемиолог и обясни:
"Грипът няма много общо с респираторните инфекции, които в момента виждаме. Няма как да го караш на крака, няма как да мине без висока температура, без усещане за болки и разбитост по цялото тяло. Действително е сериозна инфекция, а особено за хората в по-високите възрасти е и опасна, тъй като усложненията са части - пневмонии, кашлици, а понякога и засягане на други системи. ... Ако чакате, че ще си направите ваксина и нищо няма да ви хване през целия сезон, няма как да стане. Ваксината предпазва от грип и идеята е да предпазим възрастните хора и децата от тежки усложнения и от риск за живота. Колкото и да е слабо ефективна, грипната ваксина е единственото специфично средство, което имаме за предпазване от грип".
Октомври, ноември и декември са перфектни за ваксиниране против грип, посочи той и успокои, че нищо фатално няма все още със забавянето на доставките на противогрипни ваксини в България, като подчерта, че 20 дни след имунизиране вече имаме изграден достатъчно напрегнат имунитет, за да се предпазим.
По време на една грипна епидемия в България боледуват стотици хиляди и то в сравнително кратък период от време - между две и три седмици, което натоварва много здравната мрежа, уточни епидемиологът:
"Имали сме случаи, когато до 10-15% от работещите в Спешна помощ също боледуват, което още повече затруднява обслужването". 
Тази година около 450 хил. ваксини за възрастни ще бъдат осигурени, 50 790 дози са предвидени за децата, посочи доц. Кунчев.
"Ваксините за най-възрастните са по-различни, но за съжаление един от производителите ни уведоми, че няма да може да се справи с доставката дори през януари 2027 г., но каква е техническата причина не мога да кажа. Големият въпрос е как в Гърция, в Турция, в Австрия можем да си купим ваксини, а тук липсват. Производителите първо осигуряват количества ваксини на най-големите си клиенти. В Гърция се ползват в пъти повече ваксини, отколкото в България, ние години наред имахме много малка консумация, в предходни години пък оставаха ваксини, които са за сметка на този, който ги е внесъл, те са сезонни и не могат да се използват друг път".
Според него Министерството на здравеопазването трябва да направи всичко възможно, за да осигури ваксини, защото те касаят здравето на гражданите на страната, могат да водят преговори, за да внесат останали количества от други пазари, което е правено от предходни правителства:
"Но това са много малки количества и обикновено декември става ясно дали могат да се осигурят такива количества".
Време е и в България да бъде приета идеята да се поставят ваксините в аптеките, както е в много напреднали страни, смята бившият главен държавен здравен инспектор. 

[bookmark: _Toc243377832]Скандал с хирургически инструменти в "Пирогов": Какво следва?
БНР, Преди всички
При всеки трети случай, който разглеждаме, има данни за инфекции, свързани с медицинското обслужване.
Това съобщи пред БНР Мария Шаркова, адвокат по медицинско право, след като журналистическо разследване на Валя Ахчиева изнесе данни, че в отделението по "Оперативна гинекология" в УМБАЛ "Пирогов" хирургически инструменти, предназначени за еднократна употреба, са били използвани многократно. Това предизвика вълна от възмущение и масови проверки от здравните институции.
Има два вида медицински изделия, които се използват при лечението на пациентите, поясни адв. Шаркова.
"Едните се имплантират във връзка с лечение и в никакъв случай не могат да бъдат обект на стерилизация и повторно използване. Производителите са създали някакви гаранции за тяхната проследимост и еднократна използваемост чрез задължение на медицинските специалисти да поставят стикери върху медицинската документация, така че пациентът да се увери, че изделието, което му е поставено, съотвества на стикера върху документацията. 
Другите медицински изделия се използват във връзка с някаква интервенция, операция и би следвало след тяхната употреба да бъдат унищожени по предвидения в специфични наредби начин. 
В този репортаж се коментират много обезпокоителни случаи, при които вместо тези изделия да бъдат извадени от употреба след тяхното използване, те се стерилизират и изоползват повторно. Защо това е опасно? На първо място, защото създава риск от разпространение на инфекции, свързани с медицинското обслужване. На второ - защото едно медицинско изделие, което не е предназначено за многократна употреба, не е предназначено за стерилизация. Това го поврежда и създава риск да не може да бъде използвано по подходящ начин". 
Лечебните заведения подлежат на контрол от ИА "Медицински надзор" и регионалните здравни инспекции, обясни Шаркова в предаването "Преди всички".
"За съжаление, нашите наблюдения са, че контролът е изключително неефективен". 
При настъпване на такива инфекции съдът може да бъде сезиран и да се търси обезщетение, обясни адвокатът. 
Права на лекари се отнемат изключително рядко, поясни тя. 
Съсловната лекарска организация има важна роля при осъществяване на вътрешен контрол, смята още Мария Шаркова. 

[bookmark: _Toc243377833]За две смени: Центърът по трансфузионна хематология се нуждае от сестри
БНР

Още десет медицински сестри са нужни в Националния център по трансфузионна хематология, за да стане възможно преминаването към двусменен режим на работа и да се намали времето за изчакване на желаещите да дарят кръв. 
Заради недостига на медсестри и лекари най-големият у нас кръвен център работи от 8:00 до 14:00 часа всеки ден, с изключение на неделя. 
Продължава набирането на медицински персонал, обясни директорът д-р Красимира Тързиева:  "Имаме сега две нови медицински сестри, които започнаха този месец работа. Те много бързо навлизат в дейността и продължаваме да търсим."
От няколко дни центърът разполага с мобилен пункт за кръводаряване, закупен и дарен от благотворителната инициатива "Аз вярвам и помагам". 
Антония Антонова, един от създателите на инициативата: "Този мобилен пункт отива на място, дали ще е друга община, учреждение, фирма или нещо друго, където има повече хора, спира там и екипът започва да организира самото кръводаряване."   
Автомобилът е оборудван с два самостоятелни стола, което означава, че двама души могат да даряват кръв едновременно. 
Екипите от Националния кръвен център организират изнесени акции по кръводаряване предимно в столицата и околните населени места. 

[bookmark: _Toc243377834]Чужденец е нападнал екип на Спешна помощ във Варна
Дарик радио, Новини в 18.00 часа

32-годишен чужденец е нападнал екип на Спешна помощ във Варна. Инцидентът е станал на паркинг в района под Аспаруховия мост. 
За БТА от полицията уточниха, че подаденият сигнал е бил за човек в безпомощно състояние. При пристигането на екипа чужденецът е започнал да проявява агресия към медиците. Причинил на шофьора на линейката и на лекарката леки телесни повреди. 
Полицаите задържали в ареста нападателя. Оказало се, че е известен на органите на реда. 
По случая е образувано досъдебно производство.

ИНТЕРНЕТ ИЗДАНИЯ

[bookmark: _Toc243377835]Георги Белчев остава начело на СЗОК
Zdrave.net, 19.10.2026 
Досегашният изпълняващ длъжността директор на Столичната здравноосигурителна каса (СЗОК) Георги Белчев остава начело на най-голямата районна каса. Това показват резултатите от конкурса за шеф на СЗОК, публикувани на уебстраницата на НЗОК.
Белчев, който бе единствен кандидат за поста, се е представил отлично както в писмената си разработка (5,80), така и на последвалото събеседване (5,88).
Така доскорошният зам.-директор на Столичната каса ще остане неин директор.

[bookmark: _Toc243377836]Фармаиндустрията предупреди, че законови поправки може да забавят доставките на лекарства
Mediapool.bg,  19.10.2026 

Производителите и търговците на едро с лекарства настояват за преработване на част от поправките в Закона за лекарствените продукти в хуманната медицина, свързани със системата за проследяване на лекарствата СЕСПА. Според бизнеса предвиденото сканиране на индивидуалния код на всяка опаковка в реално време може да затрудни доставките до аптеките и болниците и да забави достъпа на пациентите до лечение.
За това предупреждават в своя позиция Асоциацията на научноизследователските фармацевтични производители (ARPharM), Българската генерична фармацевтична асоциация (BgPharMA) и Българската асоциация на търговците на едро и дребно с лекарства (БАТЕДЛ) след приемането на законопроекта на първо четене от парламентарната здравна комисия.
Организациите подкрепят усилията за предотвратяване на недостига на лекарства и усъвършенстване на СЕСПА, но настояват текстовете да бъдат прецизирани между първо и второ четене.
Капацитетът за доставки може да падне наполовина
Според бизнеса задължението за сканиране и отчитане в реално време на индивидуалния код на всяка лекарствена опаковка при движението ѝ по веригата на доставки може да намали капацитета на търговците на едро от около 400 000 на 200 000 опаковки дневно.
Причината е, че при ограничени възможности за автоматизация значителна част от сканирането ще трябва да се извършва ръчно. Това ще забави обработката на лекарствата и експедицията им към аптеките и лечебните заведения.
Трите организации предупреждават, че потребностите на пациентите няма да намалеят, но получаването на необходимите лекарства може да се забави.
Особено засегнати според тях ще бъдат компаниите, които притежават разрешения за употреба на лекарства и едновременно с това извършват търговия на едро, като поддържат складови наличности в България. При тях обработката на доставките може да се удължи от един на шест дни.
Организациите предупреждават и за риск част от тези компании да преосмислят поддържането на складови бази у нас и да преместят логистичните си операции в други държави от ЕС, където няма аналогично изискване за сканиране на всяка отделна опаковка.
Спор и за срока за изпълнение на заявките
Друг повод за тревога са текстовете, според които всяка заявка на аптека, подадена чрез СЕСПА, трябва да бъде изпълнена в срок до 24 часа.
Според трите организации това изискване създава риск от злоупотреби и не отчита важни обстоятелства като стойността на лекарствения продукт, разстоянието за доставка, наличието на подходящи логистични условия и готовността на аптеката да приеме и заплати доставката.
Като алтернатива на предвиденото сканиране на всяка опаковка организациите подкрепят автоматична валидация на ниво продуктов код GTIN. Той вече се използва в информационните системи и според тях може да подобри проследимостта и да позволи по-ранно установяване на потенциални проблеми със снабдяването.
Браншът призовава депутатите да намерят балансирано решение, което да подобри проследяването на лекарствата и да ограничи недостига, без да затруднява функционирането на веригата за доставки и навременното осигуряване на лекарства за пациентите.

[bookmark: _Toc243377837]Производители и търговци с лекарства искат преработка на приетите в Здравната комисия промени в ЗЛПХМ
Zdrave.net, 19.10.2026 
Във връзка с приемането на първо четене от Комисията по здравеопазване към Народното събрание на законопроекта за изменение и допълнение на Закона за лекарствените продукти в хуманната медицина (ЗЛПХМ), производителите и търговците на едро с лекарства призовават текстовете, свързани с функционирането на СЕСПА, да бъдат преработени между първо и второ четене, така че да не се създадат сериозни затруднения във веригата на лекарствоснабдяване и риск за навременния достъп на пациентите до лечение.
Трите организации – ARPharM, БГФармА и БАТEДЛ, разбират и подкрепят усилията на държавата за предотвратяване на недостига на лекарствени продукти чрез усъвършенстване на СЕСПА и по-добро използване на събираните данни, уверяват те. „В тази връзка подкрепяме алтернативни решения, включително автоматична валидация на ниво продуктов код (GTIN), който вече е въведен в информационните системи и може да бъде използван за по-добра проследимост и по-ранно идентифициране на потенциални проблеми в снабдяването“, казват от организациите.
Сериозна тревога според тях обаче предизвиква предвиденото задължение за сканиране и отчитане в реално време на индивидуалния код на всяка отделна лекарствена опаковка при движението ѝ по веригата на доставки. Ако текстовете бъдат окончателно приети в настоящия им вид, капацитетът на търговците на едро за обработка на доставки към аптеки и болници може да намалее с около 50% – от приблизително 400 000 на 200 000 опаковки дневно, алармират организациите.
„Това не означава, че потребностите на пациентите от лекарствено лечение ще намалеят наполовина. Пациентите ще продължат да се нуждаят от същото количество лекарства, но ще чакат значително по-дълго, за да ги получат. Ограничените възможности за автоматизация на процеса налагат голяма част от дейностите по сканиране на индивидуалните кодове да се извършват ръчно, което ще доведе до забавяне на обработката и експедицията на доставките към аптеките и лечебните заведения“, предупреждават от организациите.
По думите им особено тежко ще бъдат засегнати притежателите на разрешения за употреба, които поддържат складови наличности в България и оперират и като търговци на едро. Именно тези компании инвестират в местна логистична инфраструктура и поддържат складови наличности в България, за да осигурят пълноценното и своевременно задоволяване на здравните потребности на българското население от лекарствено лечение. При тях времето за обработка на доставките може да нарасне от един ден до шест дни. Съществува и риск част от компаниите да преосмислят поддържането на складови бази в България и да преместят логистичните си операции в други държави членки на ЕС, където подобни изисквания за сканиране на всяка отделна опаковка не съществуват, алармират от организациите.
Допълнителна тревога по думите им будят и текстовете, които предвиждат всяка заявка на аптека, подадена чрез СЕСПА, да бъде изпълнявана в срок до 24 часа. Предложението създава сериозен риск от злоупотреби и не отчита ключови фактори като стойността на заявения лекарствен продукт, разстоянието за доставка, наличието на подходящи логистични условия, както и готовността на аптеката да приеме и заплати доставката.
ARPharM, БГФармА и БАТEДЛ призовават народните представители между първо и второ четене да прецизират законопроекта така, че да бъдат постигнати целите за предотвратяване на недостига на лекарства, без да се застрашава функционирането на системата за доставки. Необходимо е да се намери балансирано решение, което едновременно да подобри проследимостта на лекарствените продукти и да гарантира, че лекарствата, отпускани по лекарско предписание в България, ще достигат навреме до пациентите, които се нуждаят от тях, заключават трите организации.

[bookmark: _Toc243377838]Млади лекари на протест срещу липсата на реформи в здравната система
БНР, 20.10.2026 
Младите лекари от инициативата "Бъдеще в България" излизат на протест срещу липсата на конкретни действия за реформи в здравната система. 
Демонстрацията им ще започне в 18 ч. пред здравното министерство и ще продължи като шествие до сградата на Народното събрание.  
От инициативата припомнят думи на сегашния премиер, че студентите по медицина и младите лекари са национален приоритет - думи, които, според тях, оставят горчиво усещане.
"След предизборните обещания за реформи очаквахме конкретни действия - очаквахме специалистите по здравни грижи да бъдат чути, да има работещ портал за специализации, електронни книжки на специализанта и реформи за справедливо и достойно възнаграждение", посочват от Бъдеще в България. И допълват очакванията с това пациентите да доплащат по-малко, а стимул да е качеството, а не количеството. 
От инициативата напомнят, че не са забравили обещанията и продължават да следят действията на управляващите.

[bookmark: _Toc243377839]Лекарят на годината 2026 проф. Калоян Давидов: Медицината не е спринтова дистанция и не е солово изпълнение
Надежда Ненова 
Zdrave.net, 19.10.2026 
Проф. д-р Калоян Давидов е избран за „Лекар на годината“ 2026 г. Той беше отличен с приза на тържествена церемония в Националния исторически музей по случай Деня на българския лекар
Проф. Давидов завършва „Медицина“ през 1994 г. По време на последвалата му редовна военна служба служи като лекар на поделение в Българската армия. От 1996 до 2000 специализира Урология като клиничен ординатор в Клиниката по урология на МУ - София в УМБАЛ „Александровска“, където от 2000 до 2004 е ординатор. През 2004 след конкурс е избран за асистент в Катедра по Урология на МУ - София. През 2006 започва работа в новосъздадената Токуда Болница София като Началник на отделение, а по-късно и на Клиниката по Урология. От 2014 до януари 2023г. е Медицински директор на Токуда Болница.
През 2017 защитава дисертация на тема „Лазерна хирургия на простатата“. През 2018 е избран за доцент по урология, а през 2022 - за професор. От януари 2023г. е началник на Клиниката по урология в УМБАЛ „Софиямед“.
През 2008 става първият български хирург, оперирал простата с лазер. Специализирал е неколкократно в болниците на Д-р Токуда в Япония. Има специализация по Холмиум-лазер хирургия на простатата в Кембридж, Обединено Кралство. Специализира перкутанна хирургия за бъбречни камъни и лапароскопия в Университета в Патра, Гърция.
Член е на Европейската и Американската урологични асоциации. Активен участник в множество национални и международни конгреси, симпозиуми и семинари.
Проф. Давидов провежда курсове по миниинвазивни методи за лечение на бъбречно-каменна болест и лазерна хирургия на простатата в международната програмата за обучение Vista на Cook Medical. Ръководител е на програми за специализация по Урология.
През 2016 е сертифициран за работа с хирургичната роботизирана платформа Da Vinci и в екип осъществява над 1000 операции за рак на простатата, доброкачествени и злокачествени операции на бъбрека, рак на пикочния мехур и пластични реконструкции на пикочопроводите. Той е първият български уролог, посочен за обучаващ хирург в образователната програма на производителя на робота Da Vinci. Автор е на монографична книга на тема „Роботизирани oргансъхраняващи операции при рак на бъбрека“, както и на множество научни публикации в национални и чуждестранни научни списания.
Проф. Давидов, колко високо в личната ви класация е наградата „Лекар на годината“?
Като лекар мисля, че това е най-високата награда – „Оскар“-а в българската медицина. Мисля, че това е възможно най-високата награда, която един лекар може да получи, още повече, че тя е награда и признание от колегията. Но тази награда не е само за мен, а е признание и за екипа, с който работя, за хората, които са до мен, с мен и зад мен във всички тези години. За тези, които са ме учили, за тези, от които съм имал възможност да се уча. За всички ръководители, които са повярвали в мен и са намерили смисъл да ми се доверят. Това е награда за много хора, не само за един човек.
Медицината не е спринтова дистанция и не е солово изпълнение. Работата като лекар е маратонско бягане и е част от работата на един огромен екип, без който нищо не може да се случи. Когато в началото на кариерата си работех като уролог в „Александровска“ болница, си бях направил труда да преброя колко души са необходими за една бъбречна трансплантация, включително шофьорите на линейките, които носят кръвните продукти, санитарите и дори портиера. Бяха 47 и всеки от тях беше нужен и част от този процес. За мен е изключително висока чест и привилегия да приема тази награда от името на всички тези хора.
Благодаря и на тези, които са пречили и са създавали по някакъв начин трудности в годините, защото те са помогнали дори повече от тези, които са подавали ръка.
Какво следва след като сте получили най-високата награда? Увеличават ли се изискванията към Вас самия?
На този въпрос първо мога да отговоря с една шега и след това с нещо, което не спирам да повтарям на хората, които идват след мен. Шегата е, че наградата за добре изкопана дупка е по-голяма лопата. Иначе на въпроса какво се случва, когато се научим да правим някаква процедура, винаги съм твърдял, че на края на кривата на обучението има нова крива на обучението.
Има една функционалност на приложението на компанията, (3:57) която произвежда робота Да Винчи. Тя позволява да се проследяват определени показатели и един от тях е времето, за което се прави една операция. Никога не съм избират времето като показател, който да следя, защото ако намалява времето за една операция, това означава, че сме стигнали платото на операцията и не я правим по-добре, защото сме започнали да я правим по-бързо. Всъщност това, че продължаваме да сме с по-високо време за една процедура,  означава две неща - че правим неща, които са кръстени с едно и също име, но са много по-трудни или че обучаваме хора, за които това все още е трудно. Така че по-дългите оперативни времена означават, че някой някъде се развива.
Урологията се превръща във високотехнологична специалност. Съществува ли възможност един ден хирургът да стане просто оператор на робота?
Роботът само прилича на робот, но всъщност е машина, инструмент, който се подчинява 100% на хирургът, който го управлява. Тоест, отношенията са (преведено буквално от английски) роб-господар и нула инициатива от страна на робота. Единственото, което прави сам, е в случай, че си мръдна главата и не гледам в полето, той знае това, спира, не мърда и не може да бъде преместен по никакъв начин.
Да, урологията може би е една от най-технологичните специалности. Това, в което високите технологии могат да заменят хирурга или специалиста е в автоматизираните дейности или извършването на една и съща относително проста процедура. Интерпретацията на състоянието на болния и на образната диагностика е съвсем различно нещо. Развитието на технологията поставя нови и новите предизвикателства пред способностите на човека, така че на новите технологични решения винаги ще им трябва човек, който да ги внедри в практиката.

БТА, 19.10.2026 
Проф. д-р Калоян Давидов е носителят на Златния приз „Лекар на годината 2026“ на Българския лекарски съюз (БЛС). Призът беше връчен на проф. Давидов от президента Илияна Йотова по време на тържествена церемония в Националния исторически музей. Днес се отбелязва Денят на българския лекар, а тази година събитието съвпада със 125-годишнината от създаването на БЛС.
Проф. Давидов е началник на Клиниката по урология и ръководител на „Простата център“ в Университетската многопрофилна болница за активно лечение „Софиямед“. Той е сред пионерите на лазерната и роботизираната урология в България. През 2008 г. става първият български хирург, извършил операция на простатата с лазер, а днес заедно със своя екип има опит в над 1300 роботизирани операции.
Като международно признат обучаващ хирург проф. Давидов има значим принос за въвеждането на иновативни технологии, включително изкуствен интелект, триизмерни изображения и добавена реалност при роботизирани операции. Дейността му съчетава високоспециализирана хирургия, научна работа и обучение на млади лекари.
Постиженията му получават международно признание. През 2018 г. е удостоен със сертификата Master Surgeon of Urology за високо качество на хирургичната помощ, а впоследствие става първият български уролог, избран за обучаващ хирург в международната програма на производителя на роботизираната хирургична система „Da Vinci“.
Сред най-значимите му постижения е разработването, съвместно с неговия екип, на иновативна технология, която съчетава изкуствен интелект, триизмерни изображения и добавена реалност при роботизирани операции. Тя позволява на хирурзите да планират и извършват интервенциите с още по-голяма прецизност, като съхраняват максимално здравите тъкани и намаляват риска от усложнения.
През 2025 г. проф. Давидов, заедно с екипа си, въвежда и нов щадящ метод за лечение на доброкачествено увеличена простата, разширявайки възможностите за лечение на пациентите.
През май 2026 г. проф. Давидов организира и ръководи международно практическо обучение, в рамките на което демонстрира четири сложни роботизирани операции пред специалисти от България и чужбина. Най-съвременните хирургични техники са проследени онлайн от медици от над десет държави.
Наред с лечебната и преподавателската си дейност, той активно подкрепя кампании за профилактика и ранно откриване на урологични заболявания, защото вярва, че добрата медицина започва много преди пациентът да влезе в операционната.
Българският лекарски съюз връчи специалното юбилейно отличие „За принос и заслуги към лекарското съсловие – 125 години БЛС“ на хирурга д-р Добрин Папуров. Д-р Папуров е и дългогодишен председател на Районната лекарска колегия в Търговище.
Специалното отличие за лекарска всеотдайност и етика „Д-р Стефан Черкезов“ получи д-р Ивайло Парев – млад лекар, специализант по анестезиология. Наградата носи името на лекаря, който през 1963 г. спасява 47 души от горящ автобус с цената на собствения си живот. Наред с работата си д-р Парев вече 11 години служи като иподякон в църквата „Свето Благовещение Богородично“ в Разлог.
По време на церемонията бяха връчени и традиционните награди на Българския лекарски съюз в четири категории.
В категорията „Ти си нашето бъдеще“ бяха отличени д-р Василена Топузанска, д-р Винсент Селкински, д-р Светослав Стоянов, д-р Християн Христов и доц. Петър Учиков.
В категорията „Принос за развитие и утвърждаване авторитета на съсловната организация“ бяха отличени д-р Здравко Димитров и д-р Павлина Здравкова.
В категорията „Принос за развитие и прилагане на иновативна медицина и уникални техники“ бяха отличени доц. Марина Дянкова, проф. Петя Андреева и проф. д-р Никола Колев.
В категорията „Дългогодишна дейност в областта на медицината и активен принос в развитието на дадена специалност“ бяха наградени доц. Валерия Хаджийска, доц. Тони Аврамов, проф. Генчо Начев и проф. д-р Евелина Одисеева.
Признание за своя професионализъм, дългогодишна дейност и принос към медицинската общност получиха и лекари, номинирани от районните лекарски колегии в страната.
По време на церемония беше излъчен филм, посветен на 125-годишната история на Българския лекарски съюз.
На церемонията в Националния исторически музей присъстват президентът Илияна Йотова, вицепремиерът и министър на финансите Гълъб Донев, министърът на здравеопазването Катя Ивкова, омбудсманът Велислава Делчева, представители на ръководствата на НЗОК, Българския зъболекарски съюз и Българския фармацевтичен съюз, лекари, представители на академичната общност и други гости.

Проф. д-р Калоян Давидов, д.м., е носителят на Златния приз „Лекар на годината 2026“ на Българския лекарски съюз. Най-високото отличие на съсловната организация беше връчено на тържествена церемония в Националния исторически музей в София по повод 19 октомври, Деня на българския лекар. Тази година събитието имаше особено значение, тъй като премина под знака на 125-годишнината от създаването на БЛС, съобщиха от съсловната организация.
Проф. Давидов е началник на Клиниката по урология и ръководител на Простата центъра в УМБАЛ „Софиямед“. Той е сред пионерите на лазерната и роботизираната урология в България. През 2008 г. става първият български хирург, извършил операция на простатата с лазер, а днес заедно със своя екип има опит в над 1300 роботизирани операции. Международно признат обучаващ хирург, проф. Давидов има значим принос за въвеждането на иновативни технологии, включително използването на изкуствен интелект, триизмерни изображения и добавена реалност при роботизирани операции.
Професионалната му дейност съчетава високоспециализирана хирургия, научна работа и обучение на млади лекари.
Проф. Давидов благодари на гилдията за признанието. Той се обърна към присъстващите с апел, че е необходимо по-често да си спомняме защо решихме да станем лекари и да се постараем пациентите да идват при нас с доверие.
Церемонията събра представители на държавните институции, медицинската и академичната общност, ръководители на лечебни заведения и лекари от цялата страна.
В приветствието си председателят на Управителния съвет на БЛС д-р Николай Брънзалов постави акцент върху 125-годишната история на организацията, приемствеността между поколенията и отговорността на лекарското съсловие да отстоява своя авторитет и професионално достойнство.
„Истинската история на Българския лекарски съюз е преди всичко история на хората. На лекарите, които са го създали през 1901 година, на онези, които са отстоявали съществуването му, и на поколенията, които са ни предали отговорността да го продължим. Ако след 125 години история Българският лекарски съюз продължава да има своята сила, тя е именно в това чувство за принадлежност“, заяви председателят на УС на БЛС д-р Николай Брънзалов.
Сред официалните гости на церемонията бяха президентът на Р. България г-жа Илияна Йотова, заместник министър-председателят Гълъб Донев, министърът на здравеопазването Катя Ивкова, омбудсманът Велислава Делчева и представители на законодателната власт и здравните институции.
За да има лекарят авторитет, той трябва да бъде пазен от цялото общество, сигурността на България зависи и от вашите ръце. Това каза президентът Илияна Йотова в поздравлението си при откриването на церемонията.
Само една спокойна дума понякога лекува повече и дава повече надежда от най-доброто лекарство и вие го правите, познавам мнозина от вас и се гордея с вас. Не можем да бъдем добро общество, ако само искаме и нищо не даваме, а най-малкото е в България да има достойни условия за вашия труд. Колкото и да е напреднала медицината, трябва добро финансиране, допълни Йотова.
Отговорността за промяна е споделена, тя изисква постоянен диалог и сътрудничество между държавата, Българския лекарски съюз, университети, лечебни заведения и професионалната общност – само така можем да търсим и намираме устойчиви решения за здравната система. Това каза в приветствието си вицепремиерът и министър на финансите Гълъб Донев.
Министърът на здравеопазването Катя Ивкова също отправи послание към медицинската общност по повод професионалния празник и юбилея на съсловната организация. ”Министерството на здравеопазването е ваш коректен партньор и всички предложения, които имате, ще бъдат обсъждани открито и прозрачно. Много се надявам на реално и конструктивно партньорство с всички вас.
Темата за доверието между лекаря и пациента и уважението към човешкото достойнство намери място и в приветствието на омбудсмана Велислава Делчева. Управителят на Националната здравноосигурителна каса д-р Владимир Даскалов също приветства гостите на церемонията и пожела на БЛС да продължава да обединява съсловието.
Особен акцент в юбилейната церемония бяха две специални отличия на Българския лекарски съюз.
В годината на своята 125-годишнина Българският лекарски съюз връчи специално отличие „За принос и заслуги към лекарското съсловие – 125 години БЛС“ на д-р Добрин Папуров. Хирург по професия и дългогодишен председател на Районната лекарска колегия в Търговище, той е сред хората, за които съсловната дейност е неотменна част от професионалния дълг. Повече от три десетилетия д-р Папуров последователно отстоява интересите на българските лекари и не е пропуснал нито един събор на БЛС. Отличието е признание не само за неговия личен принос, но и за приемствеността, благодарение на която Българският лекарски съюз съхранява своето единство, независимост и авторитет през поколенията.
Специалното отличие за лекарска всеотдайност и етика „Д-р Стефан Черкезов“ получи д-р Ивайло Парев, млад лекар, специализант по анестезиология, чийто професионален път е свързан с Благоевград и Разлог. Наградата носи името на лекаря, който през 1963 г. спасява 47 души от горящ автобус с цената на собствения си живот, оставяйки един от най-силните примери за човечност и саможертва в историята на българската медицина. Днес неговият завет намира продължение в избора на д-р Парев да посвети живота си на грижата за другите. Наред с работата си в болницата той вече 11 години служи като иподякон в църквата „Свето Благовещение Богородично“ в Разлог. Две различни форми на служение, обединени от едно убеждение: че да бъдеш до човека в най-трудния му момент е не само професионална отговорност, но и нравствен дълг.
По време на церемонията бяха връчени и традиционните награди на Българския лекарски съюз в четири категории.
„Ти си нашето бъдеще“
    Д-р Василена Топузанска
    Д-р Винсент Селкински
    Д-р Светослав Стоянов
    Д-р Християн Христов
    Доц. д-р Петър Учиков, д.м.
„Принос за развитие и утвърждаване авторитета на съсловната организация“
    Д-р Здравко Димитров
    Д-р Павлина Здравкова
    Д-р Милена Владимирова
„Принос за развитие и прилагане на иновативна медицина и уникални техники“
    Доц. д-р Марина Дянкова, д.м.
    Проф. д-р Петя Андреева, д.м.
    Проф. д-р Никола Колев, д.м.н.
„Дългогодишна дейност в областта на медицината и активен принос в развитието на специалност“
    Доц. д-р Валерия Хаджийска, д.м.
    Доц. д-р Тони Аврамов, д.м.
    Проф. д-р Генчо Начев, д.м.н.
    Проф. д-р Евелина Одисеева, д.м.
Признание получиха и лекари, номинирани от районните лекарски колегии на БЛС в страната, за своя професионализъм, дългогодишна дейност и принос към медицинската общност.
Юбилейната церемония включваше и специален филм, посветен на 125-годишната история на Българския лекарски съюз, от неговото създаване през 1901 г., през прекъсването и възстановяването на дейността му, до ролята му на съсловна организация, представляваща българските лекари днес.
Тържествената вечер завърши с признание към всички отличени и към поколенията български медици, чийто труд, професионализъм и отдаденост изграждат историята и бъдещето на българското здравеопазване.
Вечерта бе водена с финес и усмивка от Христина Христова и Симеон Иванов - водещи на сутрешния блок „Денят започва“ по БНТ.
Интервю с проф. д-р Калоян Давидов можете да видите тук. 

[bookmark: _Toc243377842]Доверието на пациентите се печели всеки ден, с всяка дума, с всяко действие, каза проф. Калоян Давидов, носител на „Лекар на годината 2026“ 
Десислава Пеева 
БТА, 19.10.2026 
Доверието на пациентите се печели всеки ден – с всяка дума, с всяко действие и с начина, по който присъстваме и вършим работата си. Това каза пред журналисти проф. Калоян Давидов, носител на приза „Лекар на годината“ за 2026 г., след церемонията по връчването на наградата и отличията в няколко категории.
„Това е начинът да върнем доверието на пациентите, а не технологиите, защото те днес са нещо ново, но утре ще бъдат рутина. Отношението, човешкото поведение, съчувствието и симпатията са неща, които днес не са толкова разпространени, колкото би трябвало да бъдат“, добави лекарят.
„Това се опитвам да предам като модел на поведение и отношение на младите хора, които идват след мен, защото е важно не каква велика хирургия ще направим в операционната, а този, на когото се извършва операцията – той е важен“, каза още проф. Давидов. Призът му беше връчен от президента Илияна Йотова.
Церемонията „Лекар на годината“, организирана от Българския лекарски съюз (БЛС), се състоя в Националния исторически музей. Отличените и гостите бяха поздравени от президента Илияна Йотова, от вицепремиера и министър на финансите Гълъб Донев и от министъра на здравеопазването Катя Ивкова.
Тези 125 години са повече от век, през който БЛС отстоява правата, единството и достойнството на българските лекари, каза в поздравлението си омбудсманът Велислава Делчева. „Като омбудсман чувам пациентите, лекарите и съсловните организации, чувам тревогите им, както и за огромната отговорност, която носите, за тежките условия на труд, в които работите, за нуждата от достойно заплащане и заслужено признание“, добави тя. По думите ѝ БЛС повече от век остава силен и независим глас на българските лекари, с който институциите трябва да се съобразяват.
„Свързва ни професия, в която всяко решение има човешко измерение, а доверието на пациента ни задължава да даваме най-доброто от себе си. Професията ни изисква непрекъснато усъвършенстване, смелост да поемаме отговорност и съпричастност“, каза в поздравлението си управителят на НЗОК д-р Владимир Даскалов.
По думите му лекарите трябва да бъдат до пациентите със знания, умения и разбиране. Той пожела на БЛС да продължава да обединява съсловието и да отстоява професионалните стандарти и достойнството на лекарите. „Като лекар споделям гордостта от професията, а като управител на НЗОК осъзнавам отговорността на институцията за достъпа до качествена медицинска помощ“, допълни д-р Даскалов.

За да има лекарят авторитет, той трябва да бъде пазен от цялото общество, каза президентът Илияна Йотова
Десислава Пеева 
БТА, 19.10.2026 
За да има лекарят авторитет, той трябва да бъде пазен от цялото общество, сигурността на България зависи и от вашите ръце. Това каза президентът Илияна Йотова в поздравлението си при откриването на церемонията по връчването на приза „Лекар на годината“ и отбелязването на 125 години от създаването на съсловната организация. 
Този ден посвещаваме на вас, лекарите на България, избрали най-човешката, най-отговорната и най-заслужилата професия в живота ни, каза още тя, обръщайки се към гостите. Малко е да кажем, че само един ден ви посвещаваме, защото истината е, че няма човешки живот без вас и това не може да се каже за нито една друга професия. Зная какво означава българският лекар, колко отговорност, съвест, труд и всекидневен ангажимент крият не 8 или 12, а понякога 24 часа. И днес обществото ни се нуждае от светлите примери, имаме голяма нужда да разкажем за вас, за постиженията ви, за високото ниво на медицината в България, за това как всеки ден се срещате с пациентите си, лекувате ги, давате им човешката надежда, каза още Йотова.
Държавният глава се обърна към министъра на здравеопазването Катя Ивкова, посочвайки, че наследява система, която работи в големите градове, но в малките населени места не е така, тъй като се закриват болнични отделения. Ваша ще бъде грижата за справедливата здравна система и за достъпа на всеки до здравеопазването така, както изповядва Конституцията, допълни Йотова. Тези хора са герои заради условията, в които работят и често несправедливо получават упреци. Зная какво е да си лекар, зная го от собствената си биография и личен живот, зная какво означава сутрин да излезеш за работа, а денят ти да е започнал предишната вечер, когато през съзнанието ти е преминала мисълта за пациентите, които трябва да лекуваш на следващия ден, каза още президентът Йотова. Зная колко е вълнуващ моментът да чуете „Докторе, благодаря“, допълни тя. Гордеем се с вас, с това, което сте направили, с това, че създавате школи, макар и не структурирани като училища, а школи на младите хора, които ви следват и те сякаш се качват на раменете ви, за да се изкачат още по-високо.
Медицината се развива със стремителна скорост, новите технологии навлизат все повече, изкуственият интелект ще навлиза все повече, но отговорността и решенията ще бъдат ваши, добави президентът Йотова.
Само една спокойна дума понякога лекува повече и дава повече надежда от най-доброто лекарство и вие го правите, познавам мнозина от вас и се гордея с вас. Не можем да бъдем добро общество, ако само искаме и нищо не даваме, а най-малкото е в България да има достойни условия за вашия труд. Колкото и да е напреднала медицината, трябва добро финансиране, допълни Йотова. Присъствието на министъра на финансите тук приемам като гаранция, каза още тя.
В годините започваш да цениш все повече хората, с които си извървял пътя си, каза председателят на Българския лекарски съюз (БЛС) д-р Николай Брънзалов. Когато погледна тази зала, виждам много такива хора – приятели, лекари, учители, и си давам сметка колко много дължим един на друг, защото всеки от нас не е станал лекар сам, зад всеки от нас стоят хора, които са му подали ръка. В отбелязването на 125 г. от създаването на организацията, сменяли са се поколения, обществени порядки, възможности и предизвикателства, но непроменено е останала необходимостта лекарите да имат професионално обединение. Истинската история на БЛС е преди всичко история на лекарите, които са го създали, на онези, които са отстоявали съществуването му и на поколенията, които са предали отговорността да продължим, допълни д-р Брънзалов. 
На церемонията в Националния исторически музей присъстват и вицепремиерът Гълъб Донев, министърът на здравеопазването Катя Ивкова, омбудсманът Велислава Делчева, ръководството на НЗОК, ръководството на Българския зъболекарски съюз, на Българския фармацевтичен съюз, лекари, представители на академичната общност, гости. 
По-късно тази вечер президентът Йотова ще връчи приза „Лекар на годината“. 

[bookmark: _Toc243377844]Министерството на здравеопазването е ваш коректен партньор, каза министър Катя Ивкова в поздравление си към медици
Десислава Пеева 
БТА, 19.10.2026 
Министерството на здравеопазването е ваш коректен партньор и всички предложения, които имате, ще бъдат обсъждани открито и прозрачно. Много се надявам на реално и конструктивно партньорство с всички вас. Това каза министърът на здравеопазването Катя Ивкова в приветствието си при откриването на церемонията по връчването на приза „Лекар на годината“ и отбелязването на 125 години от създаването на Българския лекарски съюз.
На церемонията в Националния исторически музей присъстват президентът Илияна Йотова, вицепремиерът и министър на финансите Гълъб Донев, омбудсманът Велислава Делчева, представители на ръководствата на НЗОК, Българския зъболекарски съюз и Българския фармацевтичен съюз, лекари, представители на академичната общност и други гости.
Тези 125 години са доказателство, че българските лекари не са само в основата на българското здравеопазване и здравната система, а и на нашето здраве и на усилията за създаването на по-здрава нация, каза министър Ивкова.
„Изправени сме пред сериозни предизвикателства, тъй като редица международни организации вече са идентифицирали цели области, които определят като „медицински пустини“. Затова ние в Министерството на здравеопазването не допуснахме да бъдат загубени стотици милиони средства по Плана за възстановяване и устойчивост. Успяхме да осигурим високотехнологична медицинска апаратура, включително за педиатричните медицински грижи, за мозъчно-съдовата хирургия и за надграждането на системата за спешна помощ по въздух, както и за развитието на амбулаторните грижи в отдалечени и труднодостъпни населени места“, посочи тя.
Сега е време, в което тази технология, която е осигурена, следва да бъде утилизирана напълно, което е и трудната част. Не по-малко важно е развитието на медицинската наука и подготовката на бъдещите поколения лекари, които ще създават и развиват свои школи заедно с екипите си, допълни министър Ивкова.
„Зад лекарските екипи стоят медицинските сестри, акушерките и всички останали, които ги подкрепят. Върху вашите плещи лежи отговорността за бъдещето на здравеопазването и за здравето на нацията ни“, обърна се министър Ивкова към присъстващите на церемонията.
По-късно президентът Илияна Йотова ще връчи приза „Лекар на годината“.

[bookmark: _Toc243377845]Само с постоянен диалог между държава, лекарски съюз и академичните среди ще намерим устойчиви решения за здравеопазването, каза Гълъб Донев
Десислава Пеева 
БТА, 19.10.2026 
Отговорността за промяна е споделена, тя изисква постоянен диалог и сътрудничество между държавата, Българския лекарски съюз (БЛС), университети, лечебни заведения и професионалната общност – само така можем да търсим и намираме устойчиви решения за здравната система. Това каза в приветствието си вицепремиерът и министър на финансите Гълъб Донев при откриването на церемонията по връчването на приза „Лекар на годината“ и отбелязване на 125 години от създаването на съсловната организация. На церемонията в Националния исторически музей присъстват президентът Илияна Йотова, министърът на здравеопазването Катя Ивкова, омбудсманът Велислава Делчева, ръководството на НЗОК, ръководството на Българския зъболекарски съюз, на Българския фармацевтичен съюз, лекари, представители на академичната общност, гости. 
Историята на БЛС ни кара да си спомним за някогашните български лекари, но и да мислим за лекарите на бъдещето. Лечението започва със стабилна връзка на доверие между лекар и пациент. Днес медицината се развива със скорост, която преди време беше немислима, новите технологии откриват пътища към ранно разпознаване на заболяванията, по-добри резултати за пациентите, пред съвременния лекар се откриват възможности, за които неговите предшественици са могли само да мечтаят, допълни Донев. Изкуственият интелект може да обработи огромен обем информация, да осигури прецизност, да предложи терапия, но лекарят ще реши кое е най-добро за пациента му. Ето защо ми се струват прибързани прогнозите, че лекарската професия може да бъде изместена от изкуствен интелект, допълни той.  
Разговорът за бъдещето на българското здравеопазване трябва да започне още днес, да говорим за хората в системата на здравеопазването, защото качеството й зависи не само от финансови ресурси и оборудване, а преди всичко от хората, работещи в нея, каза още Донев. По думите му затова бъдещето на здравеопазването ни е немислимо без младите лекари. Създаването на условия за развитието им и оставането им в страната ни е един от най-важните за системата. Това не може да се реши само с допълнителен финансов ресурс, а трябва да създадем различна професионална и обществена среда, в която младите лекари имат възможност да учат, да се развиват и да виждат перспектива за себе си. По думите му е необходимо достойно възнаграждение, качествено обучение, достъп до съвременна апаратура, ясни правила за специализация, възможности за научна работа и подкрепа за иновации, работна среда, в която знанията им се ценят, професионализмът се насърчава, а развитието им има реална перспектива. 
Гостите на церемонията бяха поздравени от президента Илияна Йотова и от председателя на БЛС д-р Николай Брънзалов. 

[bookmark: _Toc243377846]Двама в надпреварата за шеф на УМБАЛ-Бургас 
Clinica.bg, 19-10-2026 
Временният директор д-р Обрейков и завърналият се от Великобритания хирург д-р Петков са допуснати до втория етап от конкурса за ръководител на най-голямата болница в Бургаска област, комисията към МЗ не е отстранила нито един от явилите се кандидати, става ясно от сайта на здравното ведомство.
Двама кандидати за изпълнителен директор на УМБАЛ-Бургас са преминали успешно първвия етап на конкурса. 
Той бе обявен от МЗ на 23 септември 
а срокът за подаване на документи бе до 13 октомври. Допуснатите от комисията кандидати са д-р Мирослав Обрейков и д-р Костадин Симеонов Петков. Няма недопуснати до следващия тур кандидати. Спечелилият конкурса ще поеме управлението с мандат до края на 2028 г. 
На Общо събрание на акционерите 
проведено на 27 май д-р Обрейков бе назначен да изпълнява длъжността директор на най-голямото лечебно заведение в областта до провеждането на официален конкурс. Той пое поста, след тогавашният ръководител болницата д-р Владимир Гончев стана народен представител от листата на "Прогресивна България". 
Д-р Петков в момента работи 
в Първо отделение по хирургия на УМБАЛ-Бургас, след като в началото на тази година след близо 20-годишна работа във Великобритания се завърна в Бургас. 
Конкурсът за ръководител на болница 
се провежда на три етапа. Първият е проверка на съответствието на представените документи с предварително обявените изисквания и критериите за подбор. При втория се извършва оценяване на изготвена и представена от кандидатите концепция за развитие на предприятието и приноса на кандидата към неговото управление. Третият етап е събеседване с кандидатите (интервю). 
Темите на събеседване с кандидатите 
са свързани с особеностите и характеристиките на дейността на публичното предприятие, източниците на финансиране и начините за стабилизиране/подобряване на финансовото му състояние, правата и задълженията на органите на управление.

[bookmark: _Toc243377847]Архитекти предлагат друг терен за изграждането на детската болница
Вяра Николова
Dnevnik.bg, 19.10.2026

Архитекти призовават да бъде избран нов терен за изграждането на Националната детска болница. Те са изпратили писмо до министерствата на здравеопазването и на регионалното развитие и благоустройството, в което са се подписали и проектанти, урбанисти, еколози и конструктори.
Архитектите Руси Делев и Илия Еврев коментираха пред БНР, че все още не са получили отговор от институциите. За по-подходящ те определят терен в рамките на медицинския комплекс на Александровска болница. По думите им така няма да се изискват отчуждителни мероприятия.
Теренът в кв. "Горна баня" за строежа на болницата бе избран през ноември 2022 г. от тогавашното служебно правителство на Гълъб Донев. Тогава служебен регионален министър е Иван Шишков, който и сега заема поста. Преди това планът бе лечебното заведение да бъде изградено именно на територията на "Александровска" чрез реконструкция на недовършен корпус, но след обществено недоволство и проблеми около проекта договорът за строителството бе прекратен.
Според изготвения от архитектите анализ обаче сегашният терен в кв. "Горна баня" крие сериозни рискове, свързани с транспортната достъпност, недостатъчно изяснените възможности на инженерната инфраструктура, сложния релеф, ограничения капацитет за паркиране и потенциала за бъдещо разширение.
"Миналата седмица министърът на здравеопазването издаде заповед, с която свика работна среща, която трябва да направи пълен преглед и проверка на цялата налична документация по проекта и да изготви доклад в рамките на 10 календарни дни. Ние се опитваме с този анализ по някакъв начин да подпомогнем и тяхната работа, надявайки се да обърнем фокуса върху проблемите откъм техническата страна на изграждането на този национален обект", коментира Руси Делев.

Досегашният заместник-председател д-р Пламен Радославов застава начело на Федерацията на синдикатите в здравеопазването към КНСБ. Новата му роля идва в момент, когато синдикатът настоява за 10% ръст на заплатите в сектора за 2027 г. и предупреждава за национални протести при липса на нов КТД.
Д-р Пламен Радославов бе избран за председател на Федерацията на синдикатите в здравеопазването (ФСЗ) на Деветия й редовен конгрес, който се проведе на 16 октомври. До момента той бе зам.-председател и поема поста от дългогодишния лидер д-р Иван Кокалов.
 81 от делегатите на форума са гласували за д-р Радославов
 19 за д-р Марин Костадинов Балтов, дм - специалист по съдебна медицина в УМБАЛ "Свети Георги" в Пловдив и 12 за д-р Кокалов.
 За заместник-председатели на Федерацията делегатите 
 определиха педиатъра и детски ревматолог д-р Таня Андреева, председател на СО на КНСБ в УСБАЛ по ортопедия "Проф. Бойчо Бойчев", и магискър-фармацевт Евгения Петкова, председател на синдикалната организация в УМБАЛСМ „Н. И. Пирогов".
Президентът на КНСБ Пламен Димитров и вицепрезидентът Даниела Алексиева бяха сред гостите на конгреса. Димитров поздрави участниците и представи приоритетите на конфедерацията в контекста на бюджетната процедура и актуалните предизвикателства пред работещите.
 КНСБ настоява за ръст на възнагражденията в здравния 
 сектор с поне 10% в бюджета за 2027 г., за което да бъдат предвидени 139 млн. евро допълнително за сектора. От тях 80 млн. евро са за увеличение на разходите за персонал в бюджета на Министерството на здравеопазването; 32 млн. евро да са за финансиране на областните и общинските болници за достигане на минималните възнаграждения по КТД и спазване на Закона за лечебните заведения и Закона за здравното осигуряване; 27 млн. евро — за делегирани бюджети за детско и училищно здравеопазване, позволяващи 10% увеличение на основните заплати.
 Отчетният доклад на федерацията за мандата 2021-2026 г.
 представи д-р Кокалов. В него бе подчертано, че ФСЗ е съвременен европейски синдикат със съществен принос в развитието на социалния диалог в системата на здравеопазването. Като най-съществено глобално предизвикателство бе откроена ковид пандемията, оказала огромен натиск върху здравните системи и довела до редица проблеми, за които от години федерацията алармира и срещу които се бори: липса на координация между изпълнителите на извънболнична помощ, медико-диагностична дейност, ЦСМП, РЗИ и другите структури на МЗ, училищно и детско здравеопазване; регионални диспропорции относно възможността за оказване на качествена медицинска помощ; липса на определени специалисти – инфекционисти, епидемиолози, микробиолози патоанатоми; остра липса на професионалисти по здравни грижи – мед. сестри, фелшери, лаборанти и др; липса на санитари, болногледачи; висока средна възраст на всички групи медицински персонал; голям брой лечебни заведения на болнична помощ с болнични легла, малък брой медицински персонал почти всички работещи в болниците имат още един трудов договор.
 ФСЗ ще продължи да се бори за качествено нова политика
 по доходите; изготвяне на план за поетапно увеличение на възнагражденията на работещите в отрасъл „Здравеопазване" до достигане на средноевропейските възнаграждения; ежегодно договаряне на началните основни месечни работни заплати, преди приемане на държавния бюджет и на бюджета на Националната здравноосигурителна каса; обвързване на заплащането с квалификацията и продължаващото обучение на работещите; отмяна на регистрацията на лечебните заведения за болнична помощ по Търговския закон; приемане на специфичен Закон за регистрация и финансиране на лечебните заведения за болнична помощ.
 Сред целите на федерацията са ефективен контрол 
 върху изразходването на обществените средства в зависимост от качеството на предоставените медицински услуги от страна на Националната здравноосигурителна каса, Министерство на здравеопазването, професионално съсловните и пациентските организации; законодателна възбрана за формиране на печалба от използване на публични средства от държавния бюджет, Националната здравноосигурителна каса и общински бюджети; създаване на специален държавен фонд, който независимо от финансовите и икономически резултати на Общинските болници да ги подпомага финансово, с цел осигуряване достъп на гражданите до медицинска помощ – „защитени болници"; обсъждане на възможността за „таван" на възнагражденията в здравеопазването на лекари и медицински специалисти при ползване на публични средства; увеличение на единния стандарт за издръжка на деца за делегираните дейности в системата на общинското здравеопазване и др.
Подчертани бяха трудностите пред социалния диалог
 заради честата смяна на министри на здравеопазването и нелекото сътрудничество с работодателските организации. В резултат проектът за Колективен трудов договор в сектора, изготвен и внесен от ФСЗ през 2024 г., така и не бе финализиран.
 Липсата на Отраслов КТД води не само до замразяване
 на доходите на работещите в някои лечебни заведения, но и до невъзможност да се получават социални придобивки, които бяха регламентирани в този договор – допълнителни дни платен отпуск, други допълнителни трудови възнаграждения, застраховки и др.
 ФСЗ ще организира ефективни протестни действия 
 на национално ниво, ако не се изготви и сключи актуален отраслов КТД и държавата в лицето на МЗ продължава пасивната си политика, защото въпросът е от жизнена важност не само за работещите н здравната система, но и за цялото общество, е категоричната позиция на синдиката.
 В общинското здравеопазване са сключени 57 колективни 
 трудови договора в 171 синдикални организации за периода. През периода 2021-2026 г. благодарение на отстояване позициите на Федерацията, се увеличиха единните стандарти на делегираните от държавата дейности, което даде възможност да бъдат достигнати, а на места да бъдат надминати договореностите в КТД по места на минималните начални основни заплати на работещите в детско и училищно здравеопазване.

[bookmark: _Toc243377849]Здравните министерства на България и Северна Македония подписаха план за сътрудничество

Министърът на здравеопазването Катя Ивкова и нейният колега от Република Северна Македония Сашо Клековски подписаха в София План за сътрудничество между двете министерства за периода 2026-2028 г., съобщават от МЗ. Документът предвижда съвместни инициативи, обмен на медицинска експертиза и развитие на партньорството в областта на здравеопазването и медицинската наука.
Планът надгражда Споразумението между правителствата на двете държави, подписано на 20 октомври 2000 г. в София.
„Бъдещето на здравеопазването не се определя от границите между държавите, а от способността ни да обединяваме знания, технологии и експертиза в името на пациентите. България има потенциала да бъде двигател на регионалното сътрудничество в медицината. Амбицията ни е подписаният днес План да се превърне в реални проекти с измерими резултати. Защото истинската стойност на всяко споразумение се измерва не с подписите под него, а с ползите за хората“, заяви министър Катя Ивкова.
„Нашите здравни системи са изправени пред сходни предизвикателства, а споделянето на опит и добри практики ни позволява да намираме по-ефективни решения. Вярвам, че преките контакти между лечебните заведения и медицинските специалисти ще дадат нов тласък на партньорството ни и ще допринесат за по-качествена и достъпна медицинска помощ“, подчерта министър Сашо Клековски.
След подписването двамата министри посетиха СБАЛАГ „Майчин дом“ в София, където бяха посрещнати от изпълнителния директор проф. д-р Иван Костов, д.м.н., ръководител на Катедрата по акушерство и гинекология в Медицински университет - София.
Те разгледаха Клиниката по неонатология и се запознаха с грижите за новородени и недоносени деца. В посещението участваха д-р Веселин Дяволов, заместник-директор по лечебно-диагностичната дейност; доц. д-р Станислава Хитрова, началник на Интензивното отделение в Клиниката по неонатология; проф. д-р Асен Николов, началник на Родилната клиника и председател на Българското дружество по акушерство и гинекология, и доц. д-р Ирена Брадинова, началник на Националната генетична лаборатория.
Сред основните теми на разговорите бяха пренаталната диагностика, масовият неонатален скрининг и бързата геномна диагностика. Обсъдени бяха възможности за съвместни пилотни проекти, споделяне на лабораторен капацитет и разширяване на скрининговите програми с допълнителни лечими наследствени заболявания.
Бяха разгледани и перспективите за партньорство в областта на роботизираната гинекологична хирургия и онкогинекологията.
Посещението очерта практически възможности за прилагане на договореното сътрудничество чрез съвместни медицински проекти в полза на пациентите от двете държави.
[bookmark: _Hlk243310344]
Чужденец нападна екип на Спешна медицинска помощ във Варна
Кореспондент на БТА във Варна Мила Едрева 
БТА, 19.10.2026 
Чуждестранен гражданин на 32 години е нападнал екип на Спешна медицинска помощ във Варна, съобщиха от пресцентъра на полицията в крайморския град. Инцидентът е станал на паркинг в района под Аспаруховия мост.
За БТА от полицията уточниха, че подаденият сигнал е бил за човек в безпомощно състояние. При пристигането на екипа на Спешна помощ обаче чужденецът е започнал започнал да проявява агресия към медиците и причинил на шофьора на линейката и на лекарката леки телесни повреди. 
Полицаите задържали в ареста нападателя. Мъжът е известен на органите на реда.
По случая е образувано досъдебно производство.

[bookmark: _Toc243377851]Фармацевтите искат разрешение да поставят ваксини в аптеките 
Nova news, 19.10.2026 
Нелегалното производство и продажбата на лекарства да бъдат криминализирани, а ваксините да могат да се поставят и в аптеките от специално обучени магистър-фармацевти. За тези промени настоява Българският фармацевтичен съюз. Председателят на организацията Димитър Маринов обясни в ефира на „Твоят ден“ по NOVA NEWS защо сегашните санкции не успяват да ограничат незаконната търговия и кога се очакват инжекционните противогрипни ваксини в аптечната мрежа.
Българският фармацевтичен съюз, заедно с организации на производителите и търговците на лекарства, е изпратил предложение до премиера, председателя на Народното събрание и министрите на здравеопазването и правосъдието за промени в Наказателния кодекс. Искането е нерегламентираното производство и разпространение на лекарствени продукти да се третират като престъпление, а не само като административно нарушение.
„В момента, дори да хванат някого, той просто понася една глоба“, посочи Маринов. По думите му регионалните здравни инспекции, които отговарят за налагането на санкциите, не разполагат с достатъчен капацитет да противодействат ефективно на незаконната онлайн търговия.
Той даде пример с публикувания от Министерството на здравеопазването списък на около 70 сайта, от които гражданите не бива да поръчват лекарства. Според него голяма част от подобни платформи използват домейни извън България и Европейския съюз, което затруднява блокирането им. „В момента, в който един сайт бъде свален, буквално след няколко часа същата платформа се появява на друг домейн“, обясни председателят на съюза.
Маринов подчерта, че въпреки трудностите при проследяването на интернет платформите, лекарствата достигат физически до купувачите, което позволява да бъдат установени участниците в незаконните доставки.
Особено тревожна според него е продажбата на инжекционни продукти за отслабване, които понякога се представят като хранителни добавки. Той напомни, че добавките подлежат на различен регулаторен режим, но не могат законно да съдържат лекарствени вещества.
„Лекарствата са особен вид стока. Лекар ги предписва, фармацевт ги отпуска“, подчерта Маринов. По думите му законната верига за доставка е подложена на строг контрол за произход, качество и условия на съхранение, докато при нерегламентираните продажби тези гаранции липсват.
Председателят на Българския фармацевтичен съюз подкрепи и предложението ваксинацията да може да се извършва в аптеките от магистър-фармацевти, преминали допълнително обучение. Според него подобна практика вече съществува в редица европейски държави и значително улеснява достъпа до имунизации.
Маринов обясни, че в момента пациентите трябва първо да посетят лекар, след това да намерят и закупят ваксината от аптека, да осигурят правилното ѝ транспортиране при необходимата температура и отново да се върнат в лекарския кабинет за поставянето ѝ. Той предупреди, че този процес създава неудобства и риск от неправилно съхранение на препарата, който обикновено трябва да се поддържа при температура между 2 и 8 градуса.
Маринов подкрепи и идеята за безплатни ваксини за всички рискови групи, при условие че бъде осигурено необходимото финансиране. „Инвестирането в превенцията на заболяванията е много по-евтино, отколкото последващото им лечение“, заяви той.
Кога се очакват инжекционните противогрипни ваксини?
По отношение на доставките Маринов съобщи, че две компании са потвърдили количества за безплатните имунизационни програми на Министерството на здравеопазването, които се осъществяват чрез личните лекари.
За свободна продажба в аптеките обаче се очакват доставки само от единия производител. По предварителна информация ваксините трябва да пристигнат в България между 9 и 13 ноември, а в аптечната мрежа да се появят ден-два по-късно. Другият производител е уведомил, че няма да предостави количества за свободния пазар.

[bookmark: _Toc243377852]Доц. Христиана Бацелова изпрати писмо до Съвета на мисията за ваксинация в Европа заради липсата на ваксини у нас 
Nova.bg,  19.10.2026 
Епидемиологът доц. Христиана Бацелова изпрати писмо до Съвета на мисията за ваксинация в Европа за безпрецедентната липса на противогрипни имунизации у нас. Това обяви тя в ефира на предаването „Твоят ден” по NOVA NEWS.
По думите ѝ проблемът с липсата най-вероятно е производствен. „В Гърция в момента са налични шест ваксини, две от които са високодозови. Една от ролите на Борда по ваксинация в Европейския съюз е да се бори за еднакво осигуряване на ваксини за всички страни членки. Сега обаче определено виждаме дискриминация към нашата държава и чрез Борда ще се опитаме да разберем защо България остана без защита”, заяви тя.
„Определено Министерството на здравеопазването има роля да осигурява тези ваксини, но са нужни механизми, чрез които здравните власти да настояват пред производителите за договореностите”, смята доц. Бацелова. Тя допълни, че ваксини ще дойдат, но няма да има достатъчно за всички.
Експертът предложи да се даде възможност имунизации да бъдат поставяни и в аптеките от фармацевтите. „Те са медицински лица и имат базови знания. Това, което е необходимо, е просто да получат по-разширени познания относно ваксинологията. Такава е организацията в много държави”, заяви тя.

[bookmark: _Toc243377853]Историческата сграда на Народното събрание ще бъде осветена тази вечер по повод Световния месец за борба с рака на гърдата 
Десислава Пеева 
БТА, 19.10.2026 
Историческата сграда на Народното събрание ще бъде осветена с осветление, изобразяващо символа на борбата с рака на гърдата, съобщиха от пресцентъра на Народното събрание. Инициативата е на председателя на парламентарната комисия по здравеопазването проф. Костадин Ангелов, осъществява се с подкрепата и с личната ангажираност на председателя на Народното събрание Михаела Доцова и е по повод Световния месец за борба с рака на гърдата.
На историческата сграда на парламента от 19:00 до 20:30 ч. ще бъдат проектирани розова панделка - символ на борбата със заболяването, и посланието "Обединени в борбата с рака на гърдата“.
С присъединяването си към кампанията за повишаване на информираността за това заболяване Народното събрание изразява своята съпричастност и ангажимент към здравето на всяка българска жена, каза председателят на парламента Михаела Доцова, допълниха от пресслужбата. 
През февруари тази година Европейската комисия публикува профилите на държавите по отношение на рака.
През 1985 г. светът приема октомври за Световен месец за борбата с рака на гърдата. Оттогава всяка година през този месец в цял свят се организират различни събития, чиято цел е както да популяризират причините за възникването на това заболяване, така и да акцентират върху огромното значение на превенцията и ранното му откриване, посочват на сайта си от Министерството на здравеопазването. Сред най-честите рискови фактори за развитие на рак на гърдата са напредването на възрастта, преболедуван в миналото рак на гърда, фамилна анамнеза за рак на гърда, генетично предразположение и др. Придържането към здравословен начин на живот - умерена физическа активност, поддържане на оптимални стойности на телесното тегло, ограничаване на тютюнопушенето и злоупотребата с алкохол, може да намали риска от развитието на рак на гърдата, допълват от министерството. Ранната диагностика е ключът към успешното лечение.
По данни от анализ на здравеопазването в България през 2020 г. честотата на новите случаи на заболявания от злокачествени новообразувания е 399.3 на сто хиляди души от населението, е посочено в Националния план за борба с рака в България. Висока е заболеваемостта от злокачествени новообразувания на млечната жлеза при жените, простатата, кожата, трахеята, бронхите и белия дроб, дебелото черво, тялото на матката, шийката на матката, пикочния мехур и др. 
България и Кипър са двете държави в Европейския съюз, в които смъртността от рак се е повишила през последното десетилетие. 

